DA Den Europæiske Unions Tidende CE 84/407

(2004/C 84 E/0473)

SKRIFTLIG FORESPØRGSEL E-0460/04

af Bart Staes (Verts/ALE) til Kommissionen

(23. februar 2004)

Om: Belgien — førende europæisk land i forbindelse med salmonellabekæmpelse — pasteurisering af æg

Ifølge kommissær Byrne forekommer der hver år 160 000 tilfælde af salmonellainfektioner, som medfører udgifter for samfundet på i alt ca. 2,8 milliarder euro og mindst 200 dødsfald.

Forbruget af inficerede æg — også i tilberedt mad — er en af de vigtigste årsager til denne salmonellainfektion.

Der findes imidlertid en teknologi, som synes at være i stand til at forhindre sådanne fødevareinfektioner, uden at næringsværdien mindskes, eller tilberedelsesmulighederne indskrænkes. Der findes et professionelt apparat, som er blevet udviklet af den flamske virksomhed Leda Technologies, og som gør æg i skal fri for baktier, uden at næringsværdien mindskes, eller sammensætningen af fødevarerne kommer til at lide derunder. Apparatet kan også fjerne bakterier fra æg i skal og koge dem. Hvis man tager hensyn til, at mere end halvdelen af tilfældene med salmonellainfektioner optræder i industri-(stor-)køkkener, synes det med hensyn til beskyttelsen af folkesundheden og en sænkning af omkostningerne for samfundet at være nyttigt, om anvendelsen af denne teknologi gøres obligatorisk i industri-(stor-)køkkener.

Har Kommissionen kendskab til denne teknologi, og er den rede til at fremme indførelsen af denne teknologi i industri-(stor-)køkkener via finansielle incitamenter med henblik på at beskytte folkesundheden og sænke udgifterne for samfundet? I bekræftende fald hvilke konkrete skridt har den allerede taget i denne forbindelse? I benægtende fald hvorfor ikke?

Svar afgivet på Kommissionens vegne af David Byrne

(2. april 2004)

Kommissionen er bekendt med den teknologi, udviklet af virksomheden Leda, som det ærede medlem nævner. Anvendelsen af denne teknologi ser ud til at være lovende, især i industrikøkkener. For øvrigt er der intet til hinder i EU-lovgivningen for, at den bruges i industri-(stor-)køkkener. Der findes dog på nuværende tidspunkt også andre midler til at mindske risikoen for salmonellainfektion på dette stadium i fødevarekæden, f.eks. brug af ægprodukter. I Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1) bekræftes princippet om, at ledere af fødevarevirksomheder har det primære ansvar for, at de producerer sikre produkter.

Med hensyn til medfinansiering har Fællesskabet derfor i bekæmpelsen af salmonella anlagt en differentieret strategi, som er rettet mod at forbedre »æggesektoren« i fødevarekædens første stadier. I henhold til den nye lovgivning om zoonoser, som Parlamentet og Rådet for nylig har vedtaget, skal kontrollen med salmonella styrkes i opdrættet af æglæggere. Alle medlemsstater har allerede indført programmer til forbedring af forholdene for avlsfjerkræflokke.

Med disse foranstaltninger mener Kommissionen, at menneskers risiko for at få salmonella gennem æg er blevet betragteligt reduceret i de seneste år.

I de tilfælde, hvor medlemsstaterne ønsker at bidrage økonomisk til at indføre denne teknologi, skal et sådant tilskud overholde EU's bestemmelser for statsstøtte.

(1) EFT L 31 af 1.2.2002.